
Koolieelse lasteasutuse Tuluke direktori ametisse kinnitamine
1. Asjaolud ja menetluse käik

Narva Linnavalitsuse 06.10.2010 korraldusega nr 1249-k oli kuulutatud välja konkurss koolieelse lasteasutuse Tuluke direktori vaba ametikoha täitmiseks. Eelnevalt on Narva linnapea Narva Linnavalitsuse 30.09.2010 määruse nr 1164 § 3 lg 3 kohaselt kinnitanud konkursikomisjoni (05.10.2010 käskkiri nr 5600).
Konkursikomisjonile läbivaatamiseks laekus 2 sooviavaldust. Pärast edukat  kahe vooru läbimist otsustas konkursikomisjon ühehäälselt 15.11.2010 toimunud istungil esitada koolieelse lasteasutuse Tuluke direktori ametisse kinnitamiseks Oksana Lešihhina kandidatuuri.
2. Õiguslikud alused

Vastavalt kohaliku omavalitsuse korralduse seaduse § 30 lõike 1 punktile 3 lahendab ja korraldab valla- või linnavalitsus kohaliku elu küsimusi, mis ei kuulu volikogu pädevusse.
Koolieelse lasteasutuse seaduse § 21 lõike 5 alusel kinnitab konkursi võitnud isiku direktori ametisse valla- või linnavalitsus.
3. Otsus

Kinnitada Oksana Lešihhina koolieelse lasteasutuse Tuluke direktori ametisse.
4. Rakendussätted 

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.
4.2 Käesolev korraldus jõustub seadusega sätestatud korras.

